送周仲材罷官還婺女侍旁
作者：趙蕃
朝代：宋

paragraphs: 天風索索鳴枯桑，天寒自茲繁雪霜。
故人別我向何許，蘭溪水深葦可杭。
憶初識君上君堂，論交許參鴻雁行。
三年還往少間斷，惠好如此宜毋忘。
人生會合胡能常，君行我留增慨慷。
雖云吳楚數驛地，書札便恐疎寄將。
君才有如玉截肪，不待雕琢成文章。
一官婆娑百僚底，衆謂寶器橫道旁。
問君此去何其忙，金尊綵服樂未央。
他年盛事一門見，父子持橐俱明光。